<classify> RAIS John Magufuli amekutana na kufanya mazungumzo na Makamu wa Rais wa Shirika la Kimataifa la Maendeleo la Japan Jica, Kazuhiko Koshikawa.Mazungumzo hayo yalifanyika Ikulu, Dar es Salaam na kuhudhuriwa na Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro na Balozi wa Japan hapa nchini, Shinichi Goto.Katika mazungumzo hayo, Dk Magufuli aliishukuru Jica kwa kuwa mdau muhimu wa maendeleo ya Tanzania na alimhakikishia Kazuhiko Koshikawa kuwa Tanzania itaendeleza na kukuza zaidi ushirikiano huo hususani katika ujenzi wa miundombinu.Alielezea kufurahishwa kwake na kutiwa saini kwa miradi miwili ya upanuzi wa barabara ya Mwenge Morocco kilometa 4.3 na daraja la Gerezani Jijini Dar es Salaam ambayo ujenzi wake utaanza wakati wowote kuanzia sasa, pamoja na msaada wa Sh bilioni 57 kwa ajili ya uboreshaji wa bandari ya Kigoma.Kwa upande wake, Kazuhiko alimpongeza Rais Magufuli na Serikali ya Awamu ya Tano kwa juhudi kubwa za kukuza maendeleo ya Tanzania na kuendeleza ushirikiano mzuri na Jica uliowezesha miradi mingi ya maendeleo kutekelezwa.Naibu Waziri wa Mambo ya Nje na Ushirikiano wa Afrika Mashariki, Dk Ndumbaro alisema ushirikiano mzuri wa Serikali ya Tanzania na Jica unathibitisha rekodi nzuri ya uhusiano mzuri uliopo kati ya Tanzania na nchi mbalimbali ambao una manufaa makubwa katika uchumi.Katika mazungumzo hayo, Dk Magufuli aliagana na Mwakilishi Mkazi wa Jica hapa nchini aliyemaliza muda wake Toshio Nagase na kumkaribisha Mwakilishi Mkazi mpya wa Jica, Naofumi Yamamura.  <topic>: kitaifa 